lusitanisk
Lusitanisk er dels et adjektiv, der betyder 'fra Portugal, portugisisk', dels navnet på et sprog, der i oldtiden blev talt på den vest- og nordvestlige del af Den Iberiske Halvø i det område, hvor det nordlige Portugal og Galicien i dag ligger.
Sproget er med sikkerhed indoeuropæisk, men dets nøjere indplacering inden for denne sprogæt er omdiskuteret. Meget tyder på et forholdsvis nært slægtskab med de keltiske sprog og de italiske sprog. Nogle sprogforskere regner den nærmeste slægtning for at være nabosproget tartessisk fra oldtidens sydlige Portugal og Sydspanien.
Lusitanisk kendes fra en håndfuld indskrifter skrevet med det latinske alfabet fra omkring begyndelsen af vor tidsregning. Desuden regnes en række stednavne og løsrevne gudenavne i tekster på andre sprog for at være lusitaniske.